UNHCR ta atende cu derechonan humano
ORANJESTAD (AAN): Diamars 23 di april, Prome Minister Evelyn Wever-Croes a reuni cu e representantenan di UNHCR (United Nations High Commissioner for Refugees) na Aruba. UNHCR ta un agencia di Nacionnan Uni cu ta atende cu derechonan humano.
Irene van Rij ta e presidente nobo di UNHCR na Aruba y e reunion di diamars mainta tabata pa cera conoci cu señora van Rij y di parti di Gobierno, indica kico ta importante riba e tereno aki pa pais Aruba.
Desde cu e actual gobierno a sinta na 2017, a dicidi di acredita representantenan di UNHCR na Aruba y ya desde 2018 nos pais tin 2 representante cu ta acredita y reconoci pa Gobierno di Aruba.
Na e mesun momento tambe Gobierno a apunta e Keten Manager Venezuela, señora Gina Lopez-Gnecco, cu den nomber di Gobierno ta atende cu e instancianan aki y cu tur instituto cu ta traha riba tereno di refugiadonan. Asina Gobierno tin un linea di communicacion mas directo habri pa cu esaki y te na e momento aki esaki ta trahando hopi bon.
Cu UNHCR, e topiconan semper ta trata e cooperacion y con por traha hunto na e miho manera ya cu e realidad ta cu Aruba tin un cantidad grandi di persona indocumenta. Mayoria di e personanan ta di Venezuela pero tambe di Colombia y otro nacionalidadnan y ta importante pa e bienestar di e personanan aki worde teni na cuenta.
P'esey tin varios organizacionnan na Aruba activo y UNHCR ta un di nan y semper Gobierno lo sigui yuda unda cu por. Ya caba Minister di Integracion, señor Glenbert Croes a anuncia un "Alternative Legal Pathway", cu ta un forma cu un persona no documenta por yega na haya un permiso na Aruba. Minister Croes a menciona cu si e persona a drenta Aruba legalmente y tin opcion cu un doño di trabao ta dispuesto pa firma p'e, y e persona aki no tin antecedentenan penal, e por yega na remarke pa haya su permiso. Esey ta e "Alternative Legal Pathway" y UNHCR ta hopi satisfecho cu alternativa aki.
"Apesar di esaki, UNHCR ta mira toch ainda cu tin retonan y cu ta importante pa nos sigui papia cu otro di esakinan. Nan ta haci diferente investigacionnan, nan ta atende tambe cu e personanan cu mester di e ayudo y esey ta algo cu nos ta aprecia. Nan no ta solamente punta dede kico por bay miho, pero nan ta yuda tambe. Y p'esey e cooperacion ta asina importante", Prome Minister a menciona.